ป.ป.ส.พร้อมสนับสนุนกระทรวงสาธารณสุข ในการนำของกลางกัญชาที่มีกว่า 20,000 กิโลกรัมไปสกัดเป็นยารักษาโรค
สำนักงานคณะกรรมการป้องกันและปราบปรามยาเสพติด พร้อมสนับสนุนกระทรวงสาธารณสุขในการของกลางกัญชาที่มีกว่า 20,000 กิโลกรัมไปสกัดเป็นยารักษาโรค นายนิยม เติมศรีสุข เลขาธิการสำนักงานคณะกรรมการป้องกันและปราบปรามยาเสพติด หรือ ป.ป.ส.  เปิดเผยถึงความคืบหน้านโยบายการใช้ประโยชน์จากกัญชาเพื่อทางการแพทย์ในส่วนที่อยู่ในความรับผิดขอบของสำนักงาน ป.ป.ส ว่า ขณะนี้อยู่ในขั้นตอนให้ผู้ที่มีความจำเป็นขอครอบครองกัญชา จะต้องขอครอบครองกัญชาเพื่อใช้ประโยชน์ทางการแพทย์จากกระทรวงสาธารณสุขซึ่งเป็นไปตามกฎหมายกำหนด เพื่อไม่ให้เกิดปัญหาทางด้านกฎหมายในการผลิต นำเข้า ส่งออก ภายในระยะเวลาที่กำหนดไว้วันที่ 21 พฤษภาคมนี้  สำหรับข้อกังวลเกี่ยวกับวัตถุดิบในการที่จะนำมาทำเป็นสารสกัดกัญชาเพื่อที่จะให้ผู้ป่วยหรือผู้ต้องการที่จะเข้าถึงการบำบัดรักษาด้วยกัญชาได้รับยา ทาง ป.ป.ส ได้ตรวจสอบว่ามีคดียาเสพติดที่มีการจับกุมของกลางเป็นกัญชาในคดีที่มีน้ำหนักของกลางตั้งแต่ 100 กิโลกรัมขึ้นไปซึ่งมีทั้งสิ้น 47 คดี มีกัญชาของกลางกว่า 20,000 กิโลกรัม หรือประมาณ 23 - 24 ตัน การดำเนินงานหลังจากนี้ ป.ป.ส ซึ่งได้รับอนุญาตจากคณะกรรมการกลางของกระทรวงสาธารณสุขในการครอบครองและแจกจ่าย ซึ่งได้รับความร่วมมือเป็นอย่างดีจากสำนักงานตำรวจแห่งชาติในการส่งหน่วยพิสูจน์หลักฐานในพื้นที่ ที่มีการจับยึดกัญชาลงไปเก็บกัญชาเพื่อนำมาสู่การตรวจหาสารปนเปื้อน เช่น ยาฆ่าแมลง โลหะหนัก หรือจุลชีพ ทั้งนี้หากกัญชาไม่ปลอดสารดังกล่าวเมื่อนำไปทำสารสกัดอาจส่งผลอัตรายต่อผู้ใช้  อย่างไรก็ตามขณะกระทรวงสาธารณสุข อยู่ระหว่างการศึกษาค่าสารปนเปื้อนต่างๆว่าอยู่ในปริมาณเท่าใดจึงจะอยู่ในเกณฑ์ที่ปลอดภัยไม่เป็นอันตราย ซึ่งมีบางส่วนอาจนำไปใช้งานได้ คาดว่าการดำเนินการดังกล่าวจะแล้วเสร็จภายในสิ้นเดือนพฤษภาคมนี้ และเริ่มแจกจ่ายกัญชาให้กับหน่วยงานที่มาขอใช้ประโยชน์เพื่อนำไปทำสารสกัดหรือตำหรับยาได้